हाइलाइट्स
- ऐप ऐतिहासिक, खाने-पीने की जगहों और पार्क के बारे में बताएगा
- मुख्यमंत्री ने कहा, पर्यटन का सभी सेक्टर पर असर पड़ता है
- दिल्ली की अर्थव्यवस्था भी मजबूत होगी, नौकरियां पैदा होंगी
- CM ने दिल्ली के लोगों से ऐप डाउनलोड करने की अपील की
विश्व पर्यटन दिवस के अवसर पर मुख्यमंत्री अरविंद केजरीवाल ने मोबाइल ऐप लॉन्च किया। इसके जरिए दिल्ली के पर्यटन से संबंधित सारी जानकारी लोगों को मिल सकेगी। इस मौके पर मुख्यमंत्री ने कहा कि आज दिल्ली दुनिया के उन चुनिंदा शहरों में शामिल हो गई है, जहां पर्यटन से संबंधित एक ऐप बनाया गया है। इसकी मदद से आप अपने आसपास स्थित ऐतिहासिक और मनोरंजन स्थलों की जानकारी लेकर वहां जा सकते हैं।
मुख्यमंत्री ने कहा कि पर्यटन का सभी सेक्टर पर असर पड़ता है और इससे दिल्ली की अर्थव्यवस्था भी मजबूत होगी। बड़े पैमाने पर नौकरियां भी पैदा हो सकती हैं। मुख्यमंत्री ने पर्यटकों के अलावा दिल्ली के लोगों से भी ऐप डाउनलोड करने की अपील की। उन्होंने कहा, 'इसमें आपको इतनी चीजें मिलेंगी, जिन्हें आप दिल्ली में रहकर भी अभी तक नहीं देख पाए होंगे।' सीएम ने ऐप को और बेहतर बनाने के लिए सुझाव देने की अपील की। ऐप को लेकर उपमुख्यमंत्री मनीष सिसोदिया ने कहा, 'यह सिर्फ एक ऐप नहीं है, बल्कि हमारी तरफ से यह निमंत्रण है कि आइए और हमारी दिल्ली को देखिए।'
मुख्यमंत्री अरविंद केजरीवाल ने दिल्ली सचिवालय के सभागार में सोमवार को दिल्ली सरकार के पर्यटन विभाग की ओर से विकसित 'देखो मेरी दिल्ली' ऐप लॉन्च किया। इस दौरान दिल्ली के उपमुख्यमंत्री एवं पर्यटन मंत्री मनीष सिसोदिया, दिल्ली विधानसभा अध्यक्ष रामनिवास गोयल, स्वास्थ्य मंत्री सत्येंद्र जैन, समाज कल्याण मंत्री राजेंद्र पाल गौतम, मुख्य सचिव विजय देव और पर्यटन विभाग के सचिव भी मौजूद रहे।
ऐप में ऐतिहासिक स्थल और पार्क की जानकारी भी
अरविंद केजरीवाल ने कहा कि दिल्ली एक ऐतिहासिक और आधुनिक शहर भी है। अगर किसी को इस देश के इतिहास को समझना है या आधुनिक चीजों को देखना है, तो दिल्ली आए बिना काम नहीं चलेगा। यहां खाने की शानदार जगहें हैं, मनोरंजन की ढेर सारी चीजें हैं, ऐतिहासिक स्थल हैं। अब तक बस जानकारी की कमी थी, जिसे यह ऐप पूरा करेगा। सारी सूचनाएं, एक जगह एकत्रित और व्यवस्थित तरीके से इस यूजर फ्रेंडली ऐप में मिलेंगी। सीएम ने कहा कि इस ऐप की मदद से आप अपने 5 किलोमीटर के दायरे के अंदर ऐतिहासिक स्थल, मनोरंज स्थल, पार्क सभी को देख सकेंगे। यह पर्यटकों के लिए ही नहीं, दिल्ली वालों के लिए भी बहुत ज्यादा उपयोगी होगी। आप टूर प्लान कर सकते हैं। आसपास की सार्वजनिक सुविधाओं की जानकारी भी इस ऐप में है। मुख्यमंत्री ने कहा कि हमारे देश में अभी कोई ऐसा शहर या राज्य नहीं है, जहां पर इस किस्म का ऐप बना है, लेकिन कुछ विकसित देश होंगे, जहां इस किस्म के ऐप आपको मिल सकते हैं।
रहने का समय ढाई दिन करने की कोशिश: सिसोदिया
उपमुख्यमंत्री एवं पर्यटन मंत्री मनीष सिसोदिया ने कहा कि पर्यटन अच्छा चलता है, तो खुशहाली है और खुशहाली है तो पर्यटन अच्छा चलता है। दोनों ही एक-दूसरे के पूरक हैं। जब हम विश्व पर्यटन दिवस मनाते हैं, तो एक तरह से खुशहाली का दिवस मनाते हैं। उन्होंने कहा कि पर्यटन अर्थव्यवस्था को बहुत ज्यादा प्रभावित करता है। अभी दिल्ली में औसतन टूरिस्ट के रुकने का समय लगभग डेढ़ दिन माना जाता है और पूरी कोशिश है कि इसको बढ़ाकर ढाई दिन तक किया जाए।
टिकट बुकिंग, टूर प्लान जैसे फीचर्स खास
प्ले स्टोर से इस ऐप को डाउनलोड किया जा सकता है। ऐप के जरिए दिल्ली में जिस स्थान पर जाना चाहें, वहां के लिए टिकट भी बुक कर सकते हैं। ऐप में गूगल मैप भी है। इसकी मदद से आप दिल्ली टूर प्लान कर सकते हैं। ऐप में फीडबैक देने का भी ऑप्शन है।
ऐप में क्या-क्या जानकारी मिलेगी
- रहने की जगह
- एंटरटेनमेंट
- मौज-मस्ती
- टूरिस्ट प्लेस
कौन-कौन से सेक्शन
- बच्चों के लिए दिल्ली
- दिल्ली का खान-पान
- फूड टूर
- हेल्थ वॉक
ऐप के फ़ीचर्स
- दिल्ली के अलग-अलग जानकारी एक ही ऐप में
- ASI की ऐतिहासिक इमारतों की एंट्री टिकट बुकिंग की सुविधा
- टूरिस्ट जगहों पर आसानी से पहुंचने के लिए गूगल मैप का एक्सेस
- दिल्ली को डिस्कवर करने के 6 यूनिक तरीके
- आधे दिन से लेकर 6 दिन तक का टूर प्लान करने की सुविधा
- लोकेशन के हिसाब से आस-पास घूमने की जगहों के सुझाव
- लेंस के ज़रिए दिल्ली नाम का गूगल लेंस फीचर
- दिल्ली दर्शन का फास्ट पेस विडियो